Els col·legis professionals d'agents i comissionistes de duanes van constituir-se com a organitzacions coordinadores de la professió en totes aquelles poblacions en les quals hi hagués duana, de conformitat amb el Reial decret de 14 de novembre de 1922.
Un d'aquests col·legis va ser el Col·legi d'Agents de Duanes de Portbou, l'absorció del qual pel Col·legi d'Agents de Duanes de la Jonquera va aprovar-se amb el Decret 178/1987, de 21 d'abril.
En dates 19 de setembre de 2014 i 25 de maig de 2015, el Col·legi d'Agents i Comissionistes de Duanes de la Jonquera va presentar al Registre del Departament de Justícia de la Generalitat de Catalunya una sol·licitud de dissolució de la mateixa corporació, la qual va ser acordada per l'Assemblea General del Col·legi en les reunions extraordinàries fetes en dates 28 de juliol de 2014 i 12 de maig de 2015.
Així doncs, atesa la sol·licitud de dissolució presentada pel Col·legi d'Agents i Comissionistes de Duanes de la Jonquera, es considera oportuna i necessària l'aprovació del corresponent decret per instrumentalitzar la dissolució i la consegüent liquidació del patrimoni del Col·legi d'Agents i Comissionistes de Duanes de la Jonquera.
En exercici de la competència exclusiva que atribueix a la Generalitat de Catalunya l'article 125 de l'Estatut d'autonomia de Catalunya en matèria de col·legis professionals i altres corporacions de dret públic representatives dels interessos professionals i de les professions titulades;
De conformitat amb els articles 55 i 56 de la Llei 7/2006, de 31 de maig, de l'exercici de professions titulades i dels col·legis professionals, que regulen les causes i el procediment de dissolució de les esmentades corporacions mitjançant un decret del Govern;
Amb el dictamen del Consell de Treball, Econòmic i Social de Catalunya;
Per tot això, a proposta del conseller de Justícia, d'acord amb el dictamen de la Comissió Jurídica Assessora, i amb la deliberació prèvia del Govern,
S'aprova la dissolució del Col·legi d'Agents i Comissionistes de Duanes de la Jonquera.
1.1 Les persones liquidadores del Col·legi d'Agents i Comissionistes de Duanes de la Jonquera són les que resulten de l'acord de dissolució que, a aquest efecte, va adoptar l'Assemblea General de la corporació en data 28 de juliol de 2014, pel qual assumeixen les funcions de liquidació, i són les següents: els senyors Aniceto Duran Buscató, Bernardino Lozano Pasamontes, Andrés Ribera Serra i la senyora Maria Josa Aspachs.
1.2 Correspon a les persones liquidadores executar l'acord de liquidació i, en particular, realitzar les tasques següents:
a) Vetllar per la integritat del patrimoni del Col·legi d'Agents i Comissionistes de Duanes de la Jonquera, administrar-lo durant el període de liquidació i portar i custodiar els llibres de l'entitat.
b) Concloure les operacions pendents i fer-ne les que calguin per a la liquidació, incloent-hi les de realització de béns.
c) Reclamar i percebre els crèdits pendents de la corporació i pagar-ne els deutes.
d) Formular els comptes anuals, si la liquidació es perllonga més d'un any, i els comptes finals de liquidació, i presentar-los a l'Assemblea General de la corporació perquè, si escau, els aprovi.
e) Adjudicar o destinar el patrimoni romanent a l'entitat destinatària.
f) Sol·licitar la cancel·lació dels assentaments i la baixa en el Registre de col·legis professionals de la Generalitat de Catalunya, i conservar els llibres i la documentació de l'entitat durant el termini legalment establert.
L'entitat destinatària dels béns sobrants, de conformitat amb l'acord pres per l'Assemblea General de la corporació, que va tenir lloc el dia 12 de maig de 2015, és l'Associació de Transitaris, Expedidors Internacionals i Assimilats, Organització per a la Logística, el Transport i la Representació Duanera de la província de Girona (ATEIA OLTRA-Girona), organització no lucrativa de naturalesa professional inscrita en el Registre d'associacions d'empresaris i treballadors del Departament competent en matèria de treball, Serveis Territorials de Girona, amb el núm. 17/292.
Cancel·lació d'assentaments i baixa en el Registre de col·legis professionals de la Generalitat de Catalunya
Les persones liquidadores han de remetre al Registre de col·legis professionals de la Generalitat de Catalunya els documents que acreditin les operacions de liquidació que realitzin i l'efectiu lliurament del romanent a l'entitat destinatària, i han de sol·licitar que es cancel·lin els assentaments referits al Col·legi d'Agents i Comissionistes de Duanes de la Jonquera i instar la inscripció de la dissolució en el Registre de col·legis professionals de la Generalitat de Catalunya.
Durant el període de liquidació del Col·legi d'Agents i Comissionistes de Duanes de la Jonquera i fins al moment en què es produeixi la baixa en el Registre de col·legis professionals de la Generalitat de Catalunya, la corporació conserva la seva personalitat jurídica i la capacitat d'obrar queda restringida als actes de liquidació patrimonial que realitzin les persones liquidadores.
Durant aquest període, el Col·legi s'ha d'identificar en les seves relacions de tràfic jurídic com a corporació en liquidació.
Es deroga el Decret 178/1987, de 21 d'abril, pel qual es va aprovar l'absorció del Col·legi d'Agents de Duanes de Portbou pel Col·legi d'Agents de Duanes de la Jonquera.
Aquest Decret entra en vigor l'endemà d'haver-se publicat al Diari Oficial de la Generalitat de Catalunya.